เนียน
ทีมข่าวการเงินโพสต์ทูเดย์
6 ก.พ. 2558

ทีมข่าวการเงินโพสต์ทูเดย์
พูดน้อย ต่อยหนัก นอนเร็ว เป็นฉายาของนายแบงก์คนไหน ใครตอบถูกยกมือขึ้น
ถามแบบนี้คงไม่มีใครตอบได้ แต่ถ้าถามว่านายแบงก์คนไทยเข้าสู่นิทราราตรีสวัสดิ์เร็วที่สุด คงไม่มีใครเกิน ญนน์ โภคทรัพย์ รองกรรมการผู้จัดการ ว่าที่กรรมการผู้จัดการธนาคารไทยพาณิชย์ ที่จะเข้านอนช่วง 2-3 ทุ่ม ถ้ามีภารกิจต้องนอนเกินเวลาแค่ 2 ทุ่มอาการง่วงจะปรากฏบนหน้าคุณญนน์ทันที
ล่าสุด ธนาคารจัดงานเลี้ยงขอบคุณสื่อมวลชนที่สาขาตลาดน้อยของธนาคาร พอเริ่มสองทุ่มคุณญนน์ก็เริ่มเดินจากโต๊ะผู้บริหารไปทักทายสื่อตามโต๊ะนั้นโต๊ะนี้ พอสองทุ่มกว่าคนทั้งงานมองหาคุณญนน์ ก็ไม่เจอเพราะเธอหายตัวไปอย่างไร้ร่องรอย
คุณญนน์บอกว่าเข้านอนสองทุ่มและจะตื่นตีสามมาวิ่งออกกำลังกายหนึ่งชั่วโมงดูข่าวและอ่านหนังสือพิมพ์จากนั้นก็เดินทางมาทำงาน
ถ้ามีชิงแชมป์นายแบงก์นอนเร็วที่สุดในโลก น่าจะส่งคุณญนน์เข้าประกวด กิกิ